Sagde op i afmagt: Flere pædagoger revser behandling af børn | TV 2 Fyn
Sagde op i afmagt: Flere pædagoger revser behandling af børn
Tissede børnene i sengen, blev de udstillet foran de andre børn, og pædagogerne kaldte børnene for ulækre, lyder kritikken fra tidligere ansatte på døgninstitutionen Langebyhus.
Carsten Esager fortæller, hvordan han som pædagog ikke måtte hjælpe en udviklingshæmmet dreng med at få ro på.
31. maj 2018, kl. 16:39 Bemærk: Artiklen er mere end 30 dage gammel
13-årige Mads og hans mor kritiserer forholdene på døgninstitutionen Langebyhus i Søndersø på Nordfyn.
I det halvandet år Mads var anbragt på institutionen, fortæller han, hvordan han føler, at han blev fysisk og psykisk svigtet (du kan læse hele fortællingen om Mads her).
- Jeg følte mig sat tilbage til behandlingsarbejde med teenagedrenge i 1980’erne, siger Carsten Esager, der tidligere har arbejdet på Langebyhus.
Syv medarbejdere sagde op
I løbet af et halvt år stoppede han og seks andre medarbejdere på Langebyhus.
- Vi havde en teenager, der var vådligger. Han skulle gå med sin dyne gennem hele huset og putte den i vaskemaskinen hver morgen, så alle kunne se, at han kom med sin tissedyne, siger Carsten Esager, der afslører, at det ikke hjalp på problemet med at tisse i sengen om natten.
Syge børn behandlet dårligt
To andre tidligere ansatte, der ønsker at være anonyme, bakker op og kritiserer deres tidligere arbejdsplads.
- Man finder børnenes svagheder, og så håner man dem. Man styrer dem med de svagheder, man har, siger en tidligere ansat kvindelig pædagog.
Pædagogerne afslører flere eksempler på, hvordan børnene er blevet dårligt behandlet.
- Børnene er i den grad blevet isoleret. De måtte ikke forlade institutionen uden voksne. Det var heller ikke muligt for dem at få deres lommepenge udbetalt. De kom ind på en konto, og det samme gjorde sig gældende, hvis de havde konfirmation eller andre pengegaver, fortæller den kvindelige pædagog.
- Hvis man var syg på Langebyhus, skulle man blive på sit værelse. Hvor andre børn måske ville kunne komme op på sofaen med en dyne og få noget omsorg og blive passet på, fik de lov at blive på værelset hele dagen, forklarer hun.
Børnene blev kaldt ulækre
En mandlig pædagog tilføjer, at nogle af hans tidligere kollegaer udstillede børnene foran de andre.
- Der er børn, der er blevet tiltalt som ulækre af pædagogerne. Ikke kun foran dem, men foran alle andre børn - i spisesituationer eller på toiletbesøg, siger den mandlige pædagog.
- Det handler om at pille dem ned. Det handler for pædagogerne om at sætte det skilt på, de havde, da de ankom. Fordi de kan. Og fordi så er de sikre på, at de har børn der, tror jeg, forklarer han.
Der er børn, der er blevet tiltalt som ulækre af pædagogerne
De tre tidligere ansatte, som TV 2/Fyn har talt med, fortæller, at de forsøgte at gå til ledelsen, men de oplevede, at der ikke blev lyttet, og at der blev sat spørgsmålstegn ved deres faglighed. De fik en opfattelse af, at man ikke ville ændre på tingene.